b'\n_START_ARTICLE_\nKo\xc4\x8da Giacomo di Brazza\n_START_PARAGRAPH_\nKo\xc4\x8da Giacomo di Brazza je manj\xc5\xa1a planinska postojanka v zahodnem italijanskem delu Julijskih Alp, imenovana po za\xc4\x8detniku odkrivanj pristopov na vrhove v monta\xc5\xbeevi skupini. Nahaja se sredi velike travnate planote, na skalni vzpetini planine Pecol, pod ju\xc5\xbenim ostenjem Monta\xc5\xbea._NEWLINE_Planina Pecol spada med najlep\xc5\xa1e koti\xc4\x8dke Julijcev. Obiskovalec ima vtis, da stoji na dnu mogo\xc4\x8dnega amfiteatra, ki ga v \xc5\xa1irokem loku obdajajo visoki grebeni, ki v strmih stenah padajo proti planini. Levo stran tega \xc4\x8dudovitega amfiteatra tvorijo travnate strmine Cortissonov in Zabu\xc5\xa1a, za katerima se vidi obli vrh Strme Pe\xc4\x8di. Na desno pa se vle\xc4\x8de silno dolga veriga \xc5\xa0pikovih grebenov, prav na koncu, v kotu, najbolj oddaljen, a \xc5\xbee na prvi pogled najve\xc4\x8dji, pa stoji Monta\xc5\xbe._NEWLINE_Ko\xc4\x8da je oskrbovana v poletnih mesecih. Zunaj sezone hranijo klju\xc4\x8d v ko\xc4\x8di Divisione Julia na Nevejskem prelazu.'